Illum f'pajjiżna, kif żvelat il-gazzetta ILLUM, se jkun hawn Gomes u Giegold...se jiltaqgħu ma' Dalli u l-Maġistart Bugeja, fost oħrajn Illum, hawn f'Malta Ana Gomes u Sven Giegold li flimkien mal-MEP tal-PN David Casa se jkunu qed jiffurmaw parti minn delegazzjoni. Din id-delegazzjoni għandha skedata ġurnata ta' laqgħat li jibdew fid-9:00 a.m. Mal-ILLUM Sven Giegold ikkonferma l-istorja li żvelat l-ILLUM il-Ħadd li għadda u qal illi llum hu flimkien ma' Gomes u Casa se jkunu qed jiltaqgħu ma' bosta persuni fosthom l-eks Kummissarju Ewropew John Dalli, il-Maġistrati Aaron Bugeja u Anthony Vella kif ukoll ma' Ivan Grech Mintoff. Giegold qal illi ma' Dalli se jiltaqgħu għax jissemma fir-rapport li fasslu huma stess, lil Bugeja se jkellmuh dwar Egrant u Grech Mintoff dwar l-allegazzjonijiet marbutin mal-visas għall-Libjani. Il-Maġistrat Vella qed imexxi l-każ tal-qtil ta' Daphne Caruana Galizia. Giegold qal li issa l-mandat tad-delegazzjoni li kienet ġiet pajjiżna tard is-sena l-oħra waslet fi tmiemha u se tkun qed tgħaddi x-xogħol li għamlet lil 'working group' ġdid li se jkun qed jitratta l-korruzzjoni madwar l-Unjoni Ewropea. Il-PL jgħid lil Gomes u lil Giegold li qed jinvestigaw qlajjiet Delegazzjoni ta' Deputati tal-Partit Laburista ltaqgħu ma' Gomes u Giegold u fi stqarrija, il-Partit Laburista qal li spjegawlhom li "ħafna mill-kwistjonijiet li jirreferu għalihom m’huma xejn għajr qlajjiet jew nofs veritajiet." Id-Deputati Laburisti spjegaw lil Gomes u lil Giegold li hemm inkjesti maġisterjali għaddejin f'Malta u li wieħed għandu jistenna l-eżitu tagħhom. "Fuq kollox id-Deputati Laburisti spjegaw il-bidliet li saru fl-aħħar xhur biex pajjiżna kompla jsir wieħed iktar modern u jkollu istituzzjonijiet iktar b’saħħithom," tgħid l-istqarrija. "Bħal l-iskrutinju parlamentari ta’ ħatriet pubbliċi u l-liġi ġdida tal-media fost oħrajn." Gomez u Giegold kienu akkumpanjati minn David Casa li fi kliem il-PL "qed imexxi l-kampanja tal-Partit Nazzjonalista kontra Malta." "Għal darb'oħra d-deputati tal-Partit Laburista servew l-irwol ta’ tarka tal-kampanji tal-ħmieg," ittemm tgħid l-istqarrija. Id-deputati Laburisti li ħadu sehem fil-laqgħa kienu Edward Zammit Lewis, Robert Abela, Stefan Zrinzo Azzopardi, Clayton Bartolo, Rosianne Cutajar, Clayton Bartolo u Byron Camilleri.